अनन्तर उस कर्म के निर्विघ्न सिद्धयर्थ गणेश और अम्बिका का पूजन करके पंचांग (पुण्याहवाचन, मातृका-पूजन, वसोर्धारापूजन, आयुष्यमन्त्र-जप, नान्दीश्राद्ध) करे। पश्चात् रात्रि में गर्भिणी का पति वटवृक्ष की जटा और वट की शाखा के अंकुर- इन दोनों को जल के साथ पीसकर और महीन वस्त्र से छानकर उस रस को गर्भिणी पत्नी के दाहिने नासिका के छिद्र में ‘ ऊँ हिरण्यगर्भः’ और ‘ ऊँ अद्भयः सम्भृतः’ इन दोनों मंत्रों को कहकर छोड़ दे। पश्चात् नवीन मिट्टी के कलश को जल से भरकर गर्भिणी की गोद में रखकर पति अपनी अनामिका अंगुली के अग्रभाग से पत्नी के पेट का स्पर्श करता हुआ ‘ ऊँ सुपर्णोऽसि गरुत्मान्’ इस मन्त्र से गर्भ को अभिमंत्रित करे। अनन्तर किये हुए कर्म की सांगतासिद्धि के लिये दस अथवा अपनी शक्ति के अनुसार ब्राह्मणों को भोजन कराकर उन्हें दक्षिणा दे और उनसे आशीर्वाद लेकर आवाहित देवताओं का विसर्जन कर दें।